Gernika-Palestina

Gernika-Palestina deialdi herritarra 2023ko urrian Euskal Herrian sortutako plataforma bat da, une hartan Israelek Gazan abiatutako genozidioari erantzuten diona. «Lurra, justizia, bakea» printzipioak oinarri hartuta, aldarrikapen nagusi hauek ditu:
 Israel-Palestina gerran su etena izatea eta genozidioa amaitzea.
 Palestinar herriaren eskubideak aitortzea eta errespetatzea.
 Nazio Batuen Erakundearen ebazpenak zorrotz bete daitezen, erakunde publikoen eta nazioartearen esku-hartzea izatea.

 Ekimenak 
Gernika-Palestina elkarteak, bere helburuak aurrera eramateko asmoz, hainbat ekimen egin ditu.

Euskal Herriko manifestazio nazionala, 2025eko martxoaren 22an, Gazako genozidioa salatzeko.

Donostiako (Gipuzkoa) Kursaaleko adierazpena, 2025eko martxoaren 29an —Palestinako Lurraren egunaren bezperan—, hainbat alderdi politiko, sindikatu eta eragile sozial elkartuta. Israeli eskatu zioten bere operazio militarrak berehala gelditzea, Gazako zerrendatik erretiratzea,  eta nazioarteko zuzenbideak finkatutako legezko betebeharrak gauzatzea, Nazioarteko Justizia Auzitegiaren behin-behineko neurriak barne. Europar Batasunari eskatu zioten Israelekin dituen akordioak hausteko, hari arma gehiago ez saltzeko, eta Israeli presio diplomatiko «eraginkorra» egiteko. Berretsi zuten elkarrizketa eta negoziazioa direla gatazka politiko guztietan bake justu, egonkor eta iraunkorra lortzeko tresna nagusiak. Aldarrikatu zuten Palestinako okupazioari eta palestinar herriari ezarritako apartheid sistemari bukaera emango dion konponbide integral bat bideratzea. Eta, era berean, Palestinaren autodeterminazio eskubidea aldarrikatu zuten. Sinatzaileak: EH Bildu, EH Bai, PSE-EE, Podemos-Ahal Dugu Euskadi, Ezker Anitza, Ezker Batua eta Geroa Bai alderdiak; LAB, Steilas, Etxalde, CCOO-Nafarroa, CCOO-Euskadi eta UGT-Euskadi sindikatuak; Gernika Memoriaren Lekuko, Artistak Genozidioaren Aurka, Gerrarik EZ!, Yala Nafarroa, Gure Haurrak ere Badira, Kulturatik eta UNADIKUM elkarteak, Palestinari lotuak; eta, bestelako mugimendu sozialen artean, Pentsionistak Martxan, Ernai, OlatuKoop eta Euskal Herriko Bilgune Feminista.

Elkartasun Aktiboa ekimena, Benjamin Netanyahu nazioarteko epaileen aurrera eramatearren, Gazako zerrendan elkartasun proiektuak bultzatzearren, eta Palestina leku guztietan ikusaraztearren.

2025eko maiatzaren 24an egindako agerraldian, Gernika-Palestinak Eusko Jaurlaritzari eta Nafarroako Foru Erkidegoko Gobernuari eskaera egin zien, Israel isolatzeko neurri zehatzak har ditzaten: bertan behera utz dezatela Israelen ekoitzitako ondasun eta zerbitzu ororen inportazioa, Palestinar Lurralde Okupatuetan dauden legez kanpoko israeldar asentamenduetan ekoitzitakoak barne. Genozidioa amaitzeko ekimen politiko eta diplomatikoak bultzatzeko eskatu zieten erakunde publikoei, eta genozidioaren inguruan diharduten enpresa guztiekin harremanak hausteko deia egin zieten bai erakunde publikoei, bai eragile ekonomikoei. Era berean, Israel Nazio Batuen Erakundearen Batzar Nagusitik kanporatzea galdegin zuen, harik eta giza eskubideei buruzko legeak eta betebeharrak betetzen dituen arte; eta eskatu zuen Israel Palestinan egiten ari den okupazioa babesten duten pertsonak eta erakundeak zigortzea.

 Erreferentziak 

 Kanpo estekak 

Kategoria:Euskal Herriko erakunde internazionalistak
Kategoria:Palestinarekiko elkartasun mugimendua (2023az geroztiko gerra)